钦定古今图书集成/理学汇编/经籍典/第139卷 > 《汉韩婴诗外传三》 > 《小弁》
## 钦定古今图书集成/理学汇编/经籍典/第139卷 > 《汉韩婴诗外传三》 > 《小弁》

楚庄王赐其群臣酒。日暮酒酣，左右皆醉，殿上烛灭，
有牵王后衣者，后扢冠缨而绝之，言于王曰：“今烛灭，
有牵妾衣者，妾扢其缨而绝之，愿趣火视绝缨者。”王
曰：“止。”立出令曰：“与寡人饮，不绝缨者不为乐也。”于是
冠缨无完者，不知王后所绝冠缨者谁。于是王遂与
群臣欢饮，乃罢。后吴兴师攻楚，有人常为应，行五合
战，五陷阵却敌，遂取大军之首而献之。王怪而问之
曰：“寡人未尝有异于子，子何为于寡人厚也？”对曰：“臣，
先殿上绝缨者也，当时宜以肝胆涂地，负日久矣，未
有所效。今幸得用，于臣之义，尚可为王破吴而彊楚。
《诗》曰：‘有漼者渊，雚苇渒焴’。”言大者无不容也。